Keskustan Mikko Kärnä pelkää suomalaisen veden päätyvän ulkomaiseen omistukseen.

Jyväskylässä ja Ähtärissä pohditaan kunnallisen vesihuollon ainakin osittaista yksityistämistä. Ilkka Laitinen

Jyväskylä on ensimmäisenä suurempana suomalaiskaupunkina valmistelemassa vesihuoltonsa osittaista yksityistämistä.

Suomalainen vesihuolto on lähtökohtaisesti ollut perinteisesti kuntien ja kuntayhtymien sekä julkisomisteisten yhtiöiden hallussa.

Nyt Jyväskylä haluaa sanomalehti Keskisuomalaisen mukaan löytää ”kehittäjäkumppanin” parantamaan kaupungin oman vesihuoltoyhtiö Alvan liiketoimintaa ja tuloksellisuutta. Esiselvityksen mukaan potentiaalisia ostajia löytyy sekä kotimaasta että ulkomailta.

Keskustan kansanedustaja Mikko Kärnä vastustaa jyrkästi Jyväskylän suunnitelmia.

– Se on järjenvastainen ja vaarallinen. Vesimonopolia ei koskaan kannata myydä, sillä se johtaa väistämättä kustannusten kasvuun ja päätösvallan valumiseen pois kuntien käsistä, Kärnä sanoo.

”Vesi turvallisuuspolitiikkaa”

Kärnä muistuttaa, että muualla Euroopassa - esimerkiksi Saksassa ja Ranskassa - jo kertaalleen yksityistettyä vesihuoltoa on palautettu julkiseen omistukseen.

– Vesihuolto on jouduttu ottamaan takaisin kaupunkien vastuulle, koska asiakasmaksut ovat nousseet pilviin ja huoltovarmuus heikentynyt.

Jyväskylän lisäksi myös Ähtäri selvittää vesihuoltonsa yksityistämistä.

Kärnän mukaan yksityistämisessä on tulevaisuudessa vaarana monista dystooppisista scifi-elokuvista tuttu tilanne, jossa suuryritykset hallitsevat maailmaa omistamansa veden avulla.

– Vettä pitää ajatella myös turvallisuuspolitiikan kannalta.

Kärnän mukaan Venäjällä monen vesilaitoksen johdossa on entisiä KGB-upseereja varmistamassa vesihuollon turvallisuuden.

Keskustan Mikko Kärnä on valittu eduskuntaan Lapin vaalipiiristä. Tommi Parkkonen

Kansanedustaja onkin huolissaan, että Jyväskylän vesihuollosta kiinnostuneiden joukossa on myös ulkomaalaisia yrityksiä.

– Suomen vesivarat täytyy pitää kansallisissa käsissä. Ilmastonmuutoksen vuoksi Suomen vesivaroihin kohdistuu tulevaisuudessa äärimmäisen suurta mielenkiintoa.

Kärnä toivookin, että kansallisesta vesihuollosta ja -turvallisuudesta käytäisiin avoin keskustelu.

– Vesi on elämän edellytys, pohjavesivarat taas ovat kansallisomaisuutta ja toimiva vesihuolto on yhteiskunnan perusedellytys. Se ei voi olla toimintaa, joka johtaa lopulta siihen, että vedestä joutuu maksamaan kohtuuttomia summia.